NCH คาดรายได้ปีนี้อยู่ที่ 2.2 พันลบ.เล็งร่วมทุนพันธมิตรตปท.พัฒนาธุรกิจ
NCH หั่นเป้ายอดขายปีนี้เหลือ 2.7 พันลบ.หลังลดจำนวนโครงการเปิดใหม่ คาดรายได้ปีนี้ราว 2.2 พันลบ.รักษาระดับอัตรากำไรสุทธิให้ไม่ต่ำกว่า 7% และอัตรากำไรขั้นต้นอยู่ที่ 30% เผยอยู่ระหว่างเจรจากับพันธมิตรต่างประเทศ เพื่อร่วมกันจัดตั้งบริษัทร่วมทุนพัฒนาอสังหาริมทรัพย์
3 ก.ย. 2558

นายสมนึก ตันฑเทอดธรรม รองกรรมการผู้จัดการ บริษัท เอ็น.ซี.เฮาส์ซิ่ง จำกัด (มหาชน) หรือ NCH เปิดเผยว่า บริษัทปรับลดยอดขายปีนี้เหลือเติบโตได้ราว 2.7 พันล้านบาท จากเดิมที่คาดจะทำได้ 3 พันล้านบาท เนื่องจากมีการปรับลดการเปิดโครงการใหม่ในปีนี้เหลือเพียง 3 โครงการ มูลค่ารวมประมาณ 2.2 พันล้านบาท
โดยในครึ่งปีแรกที่ผ่านมาบริษัทฯเปิดโครงการไปแล้วจำนวน 1 โครงการ มีมูลค่าโครงการ 700 ล้านบาท และจะเปิดอีกในครึ่งปีหลังนี้จำนวน 2 โครงการ มูลค่ารวม 1.5 พันล้านบาท
อย่างไรก็ตาม เชื่อว่าในช่วงที่เหลือของปีนี้แนวโน้มอสังหาริมทรัพย์โดยรวมจะดีกว่าในครึ่งปีแรก เนื่องด้วยเป็นไปตามฤดูกาล และนโยบายของภาครัฐที่น่าจะเข้ามากระตุ้นกำลังซื้อได้พอสมควร
สำหรับอัตราการปฎิเสธสินเชื่อปีนี้จะอยู่ในระดับต่ำ หรือมาอยู่ที่ 10-20% เมื่อเทียบกับอุตสาหกรรมที่มีอัตราการปฎิเสธสินเชื่ออยู่ที่ 20-30% เนื่องจากบริษัทฯมีการควบคุมการปล่อยสินเชื่อมากขึ้น และเน้นผู้ที่ต้องการซื้อเพื่อพักอาศัยจริง
ขณะที่ รายได้ปีนี้คาดว่าจะทำได้ 2.2 พันล้านบาท จากปีก่อนมีรายได้อยู่ที่ 1.84 พันล้านบาท จากปัจจุบันมียอดขายรอโอน (Backlog) 1,000 ล้านบาท จะสามารถรับรู้รายได้ในปีนี้ได้ราว 500 ล้านบาท
ส่วนกำไรสุทธิก็น่าจะดีกว่าปีก่อน จากปีก่อนทำได้ 114.07 ล้านบาท จากครึ่งปีแรกมีกำไรสุทธิ 76 ล้านบาท หรือเพิ่มขึ้น 100% เมื่อเทียบกับช่วงเดียวกันของปีก่อน และครึ่งปีหลังก็น่าจะเติบโตได้ 100% เช่นกัน โดยจะยังรักษาระดับอัตรากำไรสุทธิให้ไม่ต่ำกว่า 7% และอัตรากำไรขั้นต้นอยู่ที่ 30%
ทั้งนี้ภาพรวมตลาดอสังหาริมทรัพย์ช่วงครึ่งปีหลังนี้ คาดว่าจะทยอยปรับตัวดีขึ้นจากครึ่งปีแรกโดยเฉพาะตลาดระดับกลางและระดับบนที่มีกำลังซื้อในเกณฑ์ดี ผู้ประกอบการส่วนใหญ่เร่งเปิดโครงการมากขึ้น ประกอบกับยังมีปัจจัยบวกเรื่องอัตราดอกเบี้ย และการเร่งก่อสร้างโครงสร้างโครงข่ายคมนาคมของรัฐบาล ที่จะช่วยกระตุ้นลาดอสังหาริมทรัพย์
นอกจากนี้ บริษัทอยู่ระหว่างเจรจากับพันธมิตรในต่างประเทศ เพื่อร่วมกันจัดตั้งบริษัทร่วมทุน ในการพัฒนาอสังหาริมทรัพย์ แต่ยังไม่ขอเปิดเผยรายละเอียดเพิ่มเติม รวมถึงยืนยันว่าไม่มีนโยบายขายกิจการ แต่เปิดโอกาสให้สำหรับผู้ที่สนใจเข้ามาลงทุนเป็นพาร์ทเนอร์ร่วมกันมากกว่า ซึ่งปัจจุบันก็มีผู้เข้ามาเจรจาอยู่ด้วยกันจำนวนหลายราย